Nr.……………..

**REFERAT DE APROBARE**

Prezentul referat de aprobare are la bază prevederile art. 6 alin. (3) și art. 30 alin. (1) lit. c) și alin. (2) din Legea nr. 24/2000 *privind normele de tehnică legislativă pentru elaborarea actelor normative*, republicată, cu modificările și completările ulterioare, reprezentând instrumentul de prezentare și motivare a proiectului de ***Ordin al ministrului mediului, apelor și pădurilor privind aprobarea listelor cu unitățile administrativ - teritoriale întocmite în urma încadrării în regimuri de gestionare a ariilor din zonele şi aglomerările prevăzute în anexa nr. 2 din Legea nr.104/2011 privind calitatea aerului înconjurător, cu modificările ulterioare.***

Motivul elaborării acestui proiect de ordin îl constituie necesitatea actualizării listelor cu unitățile administrativ - teritoriale întocmite în urma încadrării în regimuri de gestionare a ariilor din zonele şi aglomerările prevăzute în anexa nr. 2 din Legea nr.104/2011 *privind calitatea aerului înconjurător*, cu modificările ulterioare, luând în considerare rezultatele obținute în urma evaluării calității aerului la nivel național, care a utilizat măsurări în puncte fixe, realizate în perioada 2018 –2019 cu ajutorul staţiilor de măsurare care fac parte din Reţeaua Naţională de Monitorizare a Calităţii Aerului.

În situaţia în care se depăşeşte valoarea limită sau, după caz, valoarea ţintă, prevăzute în Legea nr. 104/2011, cu modificările ulterioare, pentru un singur poluant se întocmeşte plan de calitate a aerului, iar în cazul în care pentru acelaşi areal se depăşesc valorile limită sau, după caz, valorile ţintă, pentru doi sau mai mulţi poluanţi, atunci se întocmește plan integrat de calitate a aerului.

În situaţia în care nu au fost înregistrate depășiri ale valorilor limită sau, după caz, valoarea ţintă se întocmeşte plan de menţinere a calităţii aerului.

Planul/planul integrat de calitate a aerului reprezintă setul de măsuri cuantificabile din punct de vedere al eficienţei lor, pe care toți factorii implicați trebuie să le ia astfel încât, pentru poluanţii atmosferici consideraţi în evaluarea calităţii aerului, să fieatinse valorile limită sau, după caz, valorile ţintă, astfel cum sunt ele stabilite în anexa nr. 3 din Legea nr. 104/2011, cu modificările ulterioare.

Planul de menţinere a calităţii aerului reprezintă setul de măsuri pe care toți factorii implicați trebuie să le ia astfel încât nivelul poluanţilor să se păstreze sub valorile limită sau, după caz, valorile ţintă, astfel cum sunt ele stabilite în anexa nr. 3 din Legea nr. 104/2011, cu modificările ulterioare.

Atribuțiile și responsabilitățile factorilor implicați în gestionarea calității aerului sunt prevăzute în art. 7 – art. 24 din Legea nr. 104/2011, cu modificările ulterioare.

Conform prevederilor art. 7 lit. r) din Legea nr. 104/2011, cu modificările ulterioare, autoritatea publică centrală pentru protecția mediului aprobă listele cu unităţile administrativ-teritoriale întocmite în urma încadrării în regimuri de gestionare a ariilor din zone şi aglomerări, iar conform prevederilor art. 7 lit. j) asigură menţinerea sau îmbunătăţirea calităţii aerului înconjurător prin urmărirea aplicării de către autorităţile şi organismele competente sau instituţiile specializate a măsurilor pentru gestionarea calităţii aerului înconjurător.

Conform prevederilor art. 8, lit. i) din Legea 104/2011, cu modificările ulterioare, Centrul de Evaluare a Calității Aerului realizează clasificarea în regimuri de evaluare şi regimuri de gestionare a ariilor din zone şi aglomerări şi o supune spre avizare, respectiv spre aprobare autorităţii publice centrale pentru protecţia mediului.

Luând în considerare faptul că depășirea valorii limită pentru indicatorul particule în suspensie (PM10) în stația de monitorizare a calității aerului amplasată în comuna Ungheni, județul Iași este cauzată în principal de transferul de poluanți emiși în atmosferă de la sursele situate în afara localității, propunem ca elaborarea planului de calitate a aerului pentru comunele Holboca și Ungheni să fie coordonată de reprezentantul Consiliul Județean Iași.

Având în vedere modificările importante aduse Ordinului ministrului mediului nr. 598/2018 privind aprobarea listelor cu unităţile administrativ-teritoriale întocmite în urma încadrării în regimuri de gestionare a ariilor din zonele şi aglomerările prevăzute în anexa nr. 2 la Legea nr. 104/2011 privind calitatea aerului înconjurător, este necesară înlocuirea acestuia.

Ținând cont de motivele expuse mai sus, vă rugăm să aprobaţi proiectul de ***Ordin al ministrului mediului, apelor și pădurilor privind aprobarea listelor cu unitățile administrativ - teritoriale întocmite în urma încadrării în regimuri de gestionare a ariilor din zonele şi aglomerările prevăzute în anexa nr. 2 din Legea nr.104/2011 privind calitatea aerului înconjurător, cu modificările ulterioare.***

**DIRECTOR**

**Dorina MOCANU**

Avizat:

Victor TĂRTĂCUȚĂ, Director Adjunct

Felicia IOANA, Şef serviciu

Întocmit: Corina Bogdănescu, consilier superior

Ecaterina Szabo, consilier superior